《用石桂阳韵谢左判官陈司理见寄》
宋代·华镇

曾挹清谈仆屡更，解颐聊足慰平生。共观云物怀虞帝，为引渔翁问屈平。

一逐晓风分客路，两逢春雨暗山城。寒林不见迁莺语，古壁多逢逐客名。

怀寄远随贤守句，爱忘深识故人情。参军笔力湘山峭，幕府辞源峡水倾。

刻烛赋诗曾有意，临池扫帚未能精。强将西缶临风击，终逊玲珑戛玉声。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。